《和新浦侯斋前竹诗》
南北朝·江洪

本生出高岭，移赏入庭蹊。檀栾拂桂橑，蓊葱傍朱闺。

夜条风析析，晓叶露凄凄。箨紫春莺思，筠绿寒蛩啼。

不惜凌云茂，遂听群雀栖。愿抽一茎实，试看翔凤来。

作者简介：南朝梁济阳人。初为齐太学生。竟陵王萧子良开西邸，招文学，洪以善辞藻从游。曾与丘令楷击钵立韵，响绝诗成，皆可观览。后为建阳令，坐事死。